**hic et nunc**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

lasă-mă să-ți pictez cerul gurii

cu lacul lebedelor

să poți strânge în poală

lacrimile

dorurile

și ploile lui octombrie

plumburiu

lasă-ți ochii căprui

să guste din infinitul ochilor mei

albastrul

cu nările fremătând

după seninul din coama lui gustar

atât de aprins într-un an brodat de caniculă

lasă-mă să zbor

liber prin inima ta

ca un fluture colorat

de nostalgia primului sărut

furat din labirintul iubirii

lasă-ți sufletul

să se prelingă-n zig zag

cu acuarela toamnei

pe surâsul anotimpului din noi

să-l transforme în primăvară

ea poate să alerge desculță prin ploaie

să-i împodobim tălpile cu săruturi

carmin

\*\*\*

lasă-mă să-ţi pictez cupola inimii cu îngeri goi

aşa cum michelangelo a înveşmântat capela sixtină

fii templul meu de rugăciune

când nu mai există pe pământ alt loc de îngenunchiere

lasă-mă să trec prin portalurile sufletului tău

deschizând unul câte unul

geamurile opace ale neîncrederii

îţi jur că nu vei cunoaşte niciodată gustul amar al trădării

lasă-te învins de mierea gurii care-ţi pecetluieşte destinul

scufundă-ţi gândul în tuşul ochilor mei

să-ţi pot spune cea mai frumoasă poveste de dragoste

nu voi stăvili curgerea ta prin mine

aştept să-mi umpli cascadele cu soare

aluviuni de sentimente

din care se va naşte delta extazului

ioan grigoraș liliana trif